'অপারেশন ওয়ার্ল্ড কাপ' শিরোনামে ইন্ডিয়া টিভির গোপনে ধারণ করা এই প্রতিবেদনে এসেছে আরো এক বাংলাদেশির নাম। বিপিএলের দল ঢাকা ওয়ারিয়র্সের মিডিয়া ম্যানেজার মিনহাজউদ্দিন খান আড্ডাচ্ছলে বলেছেন, পাকিস্তানি অলরাউন্ডার আজহার মেহমুদ ম্যাচ পাতানোয় রাজি। কিন্তু শেষমেশ এসএলপিএলে খেলেননি এই পাকিস্তানি। বিপিএল চলাকালে তিন পাকিস্তানি ক্রিকেটার শহীদ আফ্রিদি, রানা নাভিদ-উল হাসান এবং আহমেদ শেহজাদের অনৈতিক কার্যকলাপের কথাও একই আড্ডায় বলেছেন মিনহাজ। এ ব্যাপারে তাঁর বক্তব্য, 'ওরা নিজেদের এজেন্ট হিসেবে পরিচয় দিয়েছিল। সে কারণেই বাংলাদেশি আম্পায়ারদের এসএলপিএলে ম্যাচ পরিচালনার সুযোগ সৃষ্টির জন্য আলোচনা করেছিলাম। কিন্তু আলাপকালে তাদের সন্দেহ হওয়াতে আমি সরে আসি। নাদির ভাই আগেই কথা বলে ফেলেছিলেন। তবে আমার নিষেধ শুনে সৈকত ভাই (শরফুদ্দৌলা) আর ওদের সঙ্গে কথা বলেননি।'